A BIZOTTSÁG HATÁROZATA
(2006. január 31.)
a 2004-es és 2005-ös portugáliai kéknyelvbetegség elleni küzdelem során végrehajtott sürgősségi intézkedések keretében egy járványügyi felmérés és a betegség felülvizsgálati intézkedései végrehajtásához szükséges közösségi pénzügyi hozzájárulásról
(az értesítés a C(2006) 166. számú dokumentummal történt)
(Csak a portugál nyelvű szöveg hiteles)
(2006/78/EK)
AZ EURÓPAI KÖZÖSSÉGEK BIZOTTSÁGA,
tekintettel az Európai Közösséget létrehozó szerződésre,
tekintettel az állat-egészségügyi kiadásokról szóló, 1990. június 26-i 90/424/EGK tanácsi határozatra (1) és különösen annak 3. cikke (2a) bekezdésére,
mivel:
(1)
2004. november 24-én Portugáliában kitört a kéknyelvbetegség. E betegség megjelenése komoly veszedelmet jelenthet a Közösség állatállományára.
(2)
Az állatjárvány terjedésének mielőbbi megelőzése érdekében a Közösségnek a 90/424/EGK határozatban előírt feltételek mellett pénzügyileg hozzá kell járulnia a tagállam által a betegség elleni küzdelem járványügyi intézkedései keretében viselt támogatható költségekhez. Így 2005. szeptember 15-én elfogadásra került a 2004-es és 2005-ös portugáliai kéknyelv-betegség elleni küzdelem járványügyi intézkedéseinek keretében a Közösség által nyújtott pénzügyi támogatásról szóló 2005/660/EK bizottsági határozat (2).
(3)
A Bizottság több határozatot fogadott el a védő- és megfigyelő körzetek és azon feltételek meghatározása érdekében, amelyeknek az ezen körzetekből szállított állatoknak meg kell felelniük. Ezek közül a legutolsó a kéknyelvbetegséggel kapcsolatos védő- és megfigyelő körzetekről, illetve az ezen körzetekből vagy ezen körzeteken keresztül történő szállításokra alkalmazandó feltételekről szóló, 2005. május 23-i 2005/393/EK határozat (3).
(4)
2004 őszétől Portugáliában a kivételesen alacsony csapadékmennyiség komoly hatást gyakorolt a takarmányellátásra, ebből következően pedig az állatok takarmányozási lehetőségeire, plusz költséget okozva a gazdálkodóknak. Ez a helyzet különösen nagy mértékben érinti Portugáliát, hiszen a szarvasmarhák és juhfélék szaporítására szakosodott gazdaságok olyan területeken helyezkednek el, amelyeken érvényesek az állatok szállítására vonatkozó korlátozások, míg a hizlalásra szakosodott gazdaságok, amelyek természetes legelőt biztosítanak az efféle gazdaságokban nevelkedő állatoknak, az említett területeken kívül találhatók.
(5)
Egyéb intézkedések léptek életbe Portugáliában csakúgy, mint Spanyolországban, a járványnak járványügyi felmérések és betegség-felülvizsgálati intézkedések végrehajtása útján történő megfékezésére, beleértve az állatok szállítás előtti vizsgálatának keretében zajló szerológiai és virológiai laboratóriumi vizsgálatokat és az entomológiai felülvizsgálatot.
(6)
Portugália és Spanyolország bizonyítékokkal igazoltan együttműködött a betegség elterjedésének megelőzésében azáltal, hogy betegségfelügyeleti intézkedéseket hajtott végre.
(7)
A közös agrárpolitika finanszírozásáról szóló, 1999. május 17-i 1258/1999/EK tanácsi rendelet (4) 3. cikkének (2) bekezdése értelmében a közösségi szabályoknak megfelelően vállalt állat- és növény-egészségügyi intézkedéseket az Európai Mezőgazdasági Orientációs és Garanciaalap Garanciarészlege finanszírozza. A fenti intézkedések könyvvizsgálatáról az említett rendelet 8. és 9. cikke rendelkezik.
(8)
A Közösség pénzügyi támogatásának kifizetési feltétele a tervezett lépések tényleges végrehajtása és valamennyi szükséges információnak a hatóságok részéről a meghatározott határidőn belül történő átadása.
(9)
2005. február 25-én Portugália benyújtotta az egyéb sürgősségi intézkedéseknek, többek között a betegség elleni küzdelem járványügyi felülvizsgálati intézkedéseinek keretében felmerült költségek első becslését. A járványügyi felülvizsgálati intézkedésekre vonatkozó becslés összege 4 303 336 euro.
(10)
Amíg a Bizottság lefolytatja a helyszíni ellenőrzéseket, meg kell határozni a közösségi pénzügyi hozzájárulás első részletét. Ennek az első részletnek a közösségi hozzájárulás 50 %-ával kell egyenlőnek lennie, ami a járványügyi felülvizsgálati intézkedések becsült támogatható kiadásainak alapján kerül megállapításra. Szintén célszerű meghatározni az ezen intézkedések keretében használt vizsgálatok és befogóketrecek költségtérítésének maximális összegét.
(11)
A portugál hatóságok a 90/424/EGK határozat 3. cikkében előírt intézkedések tekintetében teljes mértékben eleget tettek technikai és igazgatási kötelezettségeiknek.
(12)
Az e határozatban előírt intézkedések összhangban vannak az Élelmiszerlánc- és Állat-egészségügyi Állandó Bizottság véleményével,
ELFOGADTA EZT A HATÁROZATOT:
1. cikk
Közösségi pénzügyi támogatás odaítélése Portugáliának
(1) A 2004. és 2005. évi kéknyelvbetegség elleni küzdelem során alkalmazott sürgősségi intézkedések tekintetében Portugália a szerológiai és virológiai felülvizsgálat laboratóriumi vizsgálatainak és az entomológiai felülvizsgálatnak (beleértve a befogóketrecek megvásárlását) a költségei alapján keletkező költségvetési összeg maximum 50 %-ának megfelelő közösségi pénzügyi hozzájárulásra jogosult.
(2) A Portugáliának az (1) bekezdésben említett vizsgálatokhoz és ketrecekhez nyújtandó költségtérítés maximális összege a következő:
a)
szerológiai felülvizsgálatra, Elisa tesztre: vizsgálatonként 2,5 EUR;
b)
virológiai felülvizsgálatra, RT.PCR tesztre: vizsgálatonként 15 EUR;
c)
entomológiai felülvizsgálatra, befogóketrecekre: ketrecenként 160 EUR.
(3) A Közösség által nyújtott pénzügyi hozzájárulás összege nem tartalmazza a hozzáadottérték-adót.
2. cikk
A pénzügyi támogatás kifizetésének szabályai
A 90/424/EGK határozat 9. cikkének (1) bekezdése alapján végrehajtott helyszíni ellenőrzések eredményeitől függően 600 000 EUR összegű első részlet kerül kifizetésre, amely az 1. cikkben előírt közösségi pénzügyi hozzájárulás részét képezi.
Ez a kifizetés a Portugália által az 1. cikk (1) bekezdésében említett laboratóriumi vizsgálatok és befogóketrec-vásárlás vonatkozásában benyújtott igazoló okmányok alapján történhet meg.
3. cikk
A folyósítás feltételei és az igazoló okmányok
(1) A 1. cikkben említett közösségi pénzügyi támogatást az alábbi okmányok alapján folyósítják:
a)
kérelem, amely tartalmazza az ezen cikk (2) bekezdésében meghatározott határidőn belül benyújtott, a mellékletben megjelölt adatokat;
b)
a 2. cikkben említett igazoló okmányok, beleértve egy epidemiológiai és egy pénzügyi jelentést;
c)
bármely, a 90/424/EGK határozat 9. cikke (1) bekezdésével összhangban végrehajtott helyszíni ellenőrzés eredményei.
A b) pontban említett okmányoknak rendelkezésre kell állniuk a c) pontban említett helyszíni ellenőrzések során.
(2) Az (1) bekezdés a) pontjában említett kérelmet elektronikus formában kell benyújtani az e határozatról szóló értesítés kézhezvételétől számított 60 naptári napon belül. E határidő be nem tartása esetén a közösségi pénzügyi támogatás havi 25 %-kal csökken.
4. cikk
Címzett
Ennek a határozatnak a Portugál Köztársaság a címzettje.
Kelt Brüsszelben, 2006. január 31-én.